ན་རྐང་གཡས་ཀྱི་རྒྱབ་ཏུ་སྤོས་ལ་པད་བསྐོར་གཅིག ཡང་གོང་བཞིན་རྐང་གཡས་རྒྱབ་ཏུ་སྤོས་ལ་པད་བསྐོར་གཅིག་སྟེ་པད་བསྐོར་བཞི་བྱས་ལ། རོལ་མོ་འཐེང་བརྡུངས་ཆུང་བ་གཉིས་གཉིས་ལ། གཡོན་ཟུར་དང་གཡས་ཟུར་དུ་ཛྃ་གཉིས་གཉིས། དེ་ནས་འཐེང་བརྡུངས་ཆེ་བ་གཉིས་ལ་ལུས་གཡོན་ཕྱོགས་སུ་གསིག་པ་ཆེ་བ་དང་བཅས་པའི་གཡོན་ངོས་སུ་ཛྃ་གཉིས། དེ་ནས་རྐང་གཡས་བཏེག་ནས་མདུན་དུ་སྤོས་ལ་གཡས་ཕྱོགས་སུ་ལུས་གསིག་པ་དང་ཛྃ་གཉིས། ཡང་རྐང་གཡོན་མདུན་དུ་སྤོས་ལ་གོང་བཞིན་ཛྃ་གཉིས་དང་། པད་བསྐོར་གཅིག་བྱས་རྗེས་རོལ་མོ་བཞི་བརྡེག་གསུམ་ལ་ཁྱི་ཉལ་བྱེད། དེ་ནས་པད་བསྐོར་གཅིག་བྱས་ལ་རོལ་མོ་བཅུ་གཅིག་བར་ལ་ལག་གཡོན་སྐེད་གཟེར་དང་། གཡས་གཡོབ་ཅིང་། རྐང་གཡས་ཅུང་ཟད་ཙམ་རེ་བདུན་ཕྱོགས་སུ་སྤོད། རོལ་མོ་རྫོགས་ནས་མདུན་དྲང་པོར་རྐང་གཡས་སླེབ་པ་དང་། བཞི་བརྡེག་གཉིས་ལ་མདུན་དུ་མཆོངས་ཚུལ་བྱ། འཐེང་བརྡུངས་གཅིག་ལ་ཁ་གཡོན་ཕྱོགས་བལྟས་ལ་རྒྱབ་ཏུ་མཆོངས་ལ་པད་བསྐོར་གཅིག་བྱ། ལག་གཡས་སྐེད་གཟེར་དང་གཡོན་གཡོབ་ཅིང་། རྐང་གཡོན་ཅུང་ཟད་ཙམ་རེ་མདུན་ཕྱོགས་སུ་རོལ་མོ་བཅུ་གཅིག་གི་བར་དུ་སྤོས་ཚར་བ་དང་བཞི་བརྡེག་གཉིས་ལ་མདུན་དུ་མཆོངས། འཐེང་རྐང་གཅིག་ལ་རྒྱབ་ཏུ་མཆོངས། འཐེང་རྐང་གཅིག་ལ་མདུན་དུ་མཆོངས། ཡང་རྒྱབ་ཏུ་གོང་བཞིན་མཆོངས་ནས་པད་སྐོར་གཅིག་ཛྃ་དང་འགྲོས་གོང་བཞིན་ནོ། །དེ་འདྲ་ལན་གསུམ་གྱི་རྟིང་མ་ལ་རྐྱང་འགྲོས་བྱེད། དེ་ནས་ལིང་ག་ལ་ཡང་དགུག་གཞུག་ཚར་གཅིག་བྱས་རྗེས་ལྔ་བརྡེག་གསུམ་ལ་ལག་གཉིས་རེ་མོས་ཀྱིས་འཕྱར་ལ་གཡས་གཡོན་དུ་འགྱིང་བྱས་ཚར་བ། མདུན་དུ་ལག་གཉིས་རེ་མོས་ཀྱིས་བརྐྱངས་པ་ལྔ་བརྡེག་བཞི་ལ་ཛྃ་གྱི་ཚུལ་བྱ། དེ་ནས་ལག་གཉིས་བརྒྱངས་ཏེ་གཡས་བསྐོར་དུ་དགུ་བརྡེག་ཅིག་གི་བར་ལ་བསྐོར་ལ་བདུན་ལ་གཡོན་དུ་མནན། དགུ་ལ་གཡས་སུ་གཡབ། འཐེང་བརྡུངས་གཉིས་ལ་གཡོན་དང་། གཡས་སུ་ཛྃ་ལྕགས་འཐེན་བྱེད། དེ་ནས་བཞི་བརྡེག་གསུམ་བཞིའི་བར་ལ་བཞི་འགྲོས་བྱེད་པ་འདི་ནི་གདབ་ཁ་དངོས་རྣམས་ལའང་ཆེམས་བརྡུངས་ཀྱི་རྗེས་ལ་བྱེད་དོ། །དེ་ནས་དམ་ཚིག་ཆེན་པོའི་དབྱངས་དང་བསྟུན་ནས་བྱེད། བསྒྲལ་བར་བྱ་བའི་དུས་ལ་བབ། །ཅེས་པ་དང་གཡས་ཕྱོགས་སུ་འཕར་ཞིང་བཞི་བརྡེག་གཅིག་ལ་པད་བསྐོར་བྱས་ནས་ལག་གཡོན་སྐེད་གཟེར་དང་། གཡས་གཡོབ་ཚུལ་བྱ་ཞིང་དགུ་བརྡེག་གཅིག་གི་བར་རྐང་གཡས་ཅུང་ཟད་སྤོས་ལ་རོལ་མོ་རྫོགས་ནས་རྐང་གཡས་མདུན་དུ་སླེབ་པ་དང་། ལུས་གཡས་ཕྱོགས་ནས་གཅུས་ཤིང་བཞི་བརྡེག་གསུམ་གྱི་བར་ལ་ལག་གཡས་མདུན་དུ་པུས་གཡས་འོག་ནས་གྲི་བསྐོར་གྱི་ཚུལ་གྱི་གསུམ་བསྐོར། ཡང་གཡོན་ཕྱོགས་སུ་འཕར་ཞིང་བཞི་བརྡེག་གཅིག་ལ་པད་བསྐོར་བྱས་ནས་མདུན་དུ་བསྐོར་བ་སོགས་གཡས་གཡོན་གོ་སྤོད་པ་ཙམ་ཡིན་ཡང་། ལག་གཉིས་བརྒྱངས་རྒྱབ་ཕྱོགས་སུ་འཕར་ཞིང་བཞི་བརྡེག་གཅིག་ལ་པད་བསྐོར་བྱས་ནས་འཐེན་རྐང་གསུམ་ལ་གཡས་གཡོན་གཡས་རྣམས་སུ་ཛྃ་ལྕགས་འཐེན་དང་། བཞི་བརྡེག་གསུམ་བཞིའི་བར་ལ་འགྲོས་བྱེད་པ་གདབ་ཚུལ་ལོ། །དེ་ནས། བདུད་དང་བར་དུ་གཅོད་པ་རྣམས། །ཞེས་པའི་རྗེས་ལ་ཡང་གདབ་ཚུལ་གོང་བཞིན་བྱེད། སྡུག་བསྔལ་ཉམས་སུ་མྱོང་བར་མཛོད། །ཅེས་པ་དང་གཡས་ཕྱོགས་སུ་འཕར་ཞིང་བཞི་བརྡེག་ཅིག་ལ་པད་བསྐོར་གཅིག་བྱས་ནས་འཐེང་རྐང་བཞིའི་བར་ལ་ཛྃ་ལྕགས་འཐེན་གྱི་ཚུལ་རེ་མོས་སུ་གཡོན་དང་གཡས་སུ་ལན་གཉིས་རེ་བྱེད། མཐར་ཆེམས་བརྡུངས་དང་ལིང་ག་སྒྲོལ་བ་སོགས་བྱེད། དེ་ནས་གདབ་ཁའི་འཆམ་ཐམས་ཅད་གོང་བཞིན་ནོ། །གདབ་ཁ་དྲུག་པའི་ཆེམས་བརྡུངས་མཇུག་ཏུ་ལྔ་བརྡེག་གསུམ་གྱི་འགྱིང་ཚར་བ་དང་། ཕྱི་ནང་གསང་བའི་དབྱངས་དང་བསྟུན་ནས་འཆམས་ཤིང་། ཚིག་དང་པོ་ལ་རྐང་གཡས་བཏེག་ནས་གཡོན་ཕྱོགས་ལ་འགྲོ་ཞིང་གཡས་ཕྱོགས་སུ་མཆོངས། གཉིས་པ་ལ་རྐང་གཡོན་བཏེག་ནས་གཡས་ཕྱོགས་ལ་འགྲོ་ཞིང་གཡོན་ཕྱོགས་ལ་མཆོངས། གསུམ་པ་དང་བཞི་པ་གོང་བཞིན་རེ་མོས་བྱེད། རྫོགས་པ་དང་གཡས་གཡོན་དུ་གཉིས་གསུམ་རེ་མཆོངས་ལ་མཐར་ཆེམས་བརྡུངས་ངོས་ལིང་རོ་རྣམས་ཕུལ་ལོ། །དེ་ནས་བཞི་འགྲོས་ཀྱིས་ནང་དུ་ལོག་གོ །དེ་རྣམས་ཀྱིས་དགྲ་བགེགས་གྲུབ་ཀྱི་འཆམ་ཚུལ་མདོ་ཙམ་བསྟན་ཟིན་ནས། ད་ནི་གདན་ས་ཆེན་པོ་དཔལ་ལྡན་ས་སྐྱར་རྡོ་རྗེ་ཕུར་པའི་སྒྲུབ་མཆོད་མཛད་སྐབས་ཀྱི་ཕྱག་ལེན་ཉེར་མཁོ་འགའ་ཞིག་བརྗོད་པར་བྱ་སྟེ། དེ་ཡང་ཐོག་མར་ཆོག་བསྒྲིགས་ཀྱིས་བསྒྲིག་དགོས། ས་ཆོག་ནས་སྔོན་འགྲོ་གཏོར་མ་དང་། ས་སྦྱངས་པ་དངོས་ཀྱི་རང་གི་མིག་གཡས་པ་ནས། བདག་གིས་དོན་ཡོད་དཀྱིལ་འཁོར་བྲི་ཞེས་པའི་བར་མཛད། གཞན་རྣམས་བསྒྲིག་མི་དགོས། སྟ་གོན་ལ། ལྷ་སྟ་གོན་ནས་བསྒྲིགས་པའི་ལྷ་སྟ་གོན་གྱི་མདུན་གྱི་དཀྱིལ་འཁོར་བསང་བ་ནས། ཡེ་ཤེས་པ་སྤྱན་འདྲེན་གྱི་བར་མཛད། གཞན་རྣམས་མི་བསྒྲིག དངོས་གཞི་ནས་བདག་འཇུག་དང་། གཞུག་ཏུ་བཀྲིས་མཛད། གཞན་རྣམས་བསྒྲིག་མི་དགོས། དེ་རྗེས་ཚོགས་སྐད་གང་འོས་གཏོང་། སྟེང་སྟབས་ནས་བསྒྲིག་དགོས་པའི་ཧཱུྃ་ཆེན་ཀ་རའི་དབྱངས་དང་། སྟེང་ཕྱོགས་ཚངས་བསྣོལ་མ་ཡས་མཐའ་མས་མཐའ་བསྡུས་པ། དེ་ནས་ཀཱི་ལ་ཡའི་འགྲོས་ཚར་གཅིག་མཛད། གཞན་འདུར་མ་དང་། སྟེང་ཡང་མ་རྣམས་མི་མཛད། དེར་རྗེས་ཚོགས་སྐད་གང་འོས་གཏོང་། ཕུར་བསྒྲུབ་ས་འདུལ་གྱི་འཆམ་སྦྱོང་སྔ་མ་ལ་རོལ་འགྲོས་ནས་བརྩམས། མགོ་གུག་ཡན་ལ་པད་བསྐོར་རེ་རེ། སྣང་སྲིད་དབང་དུ་བསྡུ་བ་དང་། མཁའ་འགྲོ་དཔའ་བསྐྱེད་པ་གཉིས། སྟེང་འོག་བར་གསུམ་རྡོ་རྗེ་རྐྱང་འགྲོས་རྣམས་ལ་ལྔ་པད། རྡོ་རྗེ་ཕྱེད་འགྲོས་དང་རྒྱ་གྲམ། མེ། ས། རཀྟ། ཀེང་རུས་རྣམས་ལ་པད་སྐོར་གཉིས་རེ། རིན་ཆེན་ལྔ་ལས་གྲུབ་པ་དང་། དམ་ཅན་སྤྱིའི་བསྐུལ་འཆམ་ནས། སྦྲུལ་ནག་འཁྱོག་འགྲོས་ཀྱི་བར་སོགས་ལ་འཆམ་གྲུལ་པོ་ཁ་ཡར་མཛད་པས། པད་བསྐོར་སྐུ་ངལ་གསོ་བ་སོགས་ཀྱི་སྟབས་གང་འོས་མཛད། གཞན་ཐམས་ཅད་ལ་པད་བསྐོར་རེ་རེ། རྡོ་རྗེ་ཕྱེད་འགྲོས་དང་རྐྱང་འགྲོས་ཚར་གཉིས་རེ། རྒྱ་གྲམ་ཚར་གཅིག་མཛད། ཨེ་ལས་མཁའ་དབྱིངས་དག་པ་ནས། རཀྟའི་བར་ཚར་གཉིས་རེ་མཛད། རཀྟ་དང་ཀེང་རུས་མང་ཙམ་མཛད། འཆམ་སྦྱོང་རྗེས་མ་ལ། ལྔ་པད་དགོས་པ་རྣམས་དང་། སྐུ་ངལ་གསོ་བའི་པད་བསྐོར་སོགས་མ་གཏོགས་ཐམས་ཅད་ལ་པད་བསྐོར་རེ་རེ་མཛད། རཀྟ་ཀེང་རུས་མང་ཙམ། གཞན་འཆམ་སྣ་ཚང་མ་རེ་རེ་མཛད། ཇ་དང་པོ་ཀེང་རུས་སོད་མཚམས་ཞུ། དེའི་གཉིས་པ། བྱང་ནས་གཤེགས་པའི་རྣལ་འབྱོར་སོང་མཚམས་སུ་ཞུ། ས་འདུལ་གྱི་སྐུ་འཆམ་དངོས་གཞིའི་ཉིན་གང་འོས་སུ་བདུད་རྩི་བྱིན་རླབས། གསེར་སྐྱེམས་རྒྱས་པ། རིག་འཛིན་བསྐུལ། ཕུར་ཁ་བསྒྱུར་བ་རྣམས་མཛད། འཆམ་དངོས་གཞིའི་ཉིན་མགོ་གུག་ཡན་ལ་པད་བསྐོར་གསུམ་རེ་མཛད། རྡོ་རྗེ་ཕྱེད་འགྲོས་དང་རྐྱང་འགྲོས་ཚར་གསུམ། རྒྱ་གྲམ་གཉིས་མཛད། གཞན་རྣམས་གྲངས་མང་ཉུང་པད་བསྐོར་སོགས་འཆམ་སྦྱོང་སྔ་མ་ལུགས་མཛད། འཆམ་ཇ་གསུམ་ཡོང་བའི། དང་པོ་སྔན་མ་མགོ་གུག་སོང་འཚམས་ཞུ། དེའི་གཉིས་པ་ཀེང་རུས་སོང་མཚམས་ཞུ། འདིའི་རྗེས་ལ་ཁྲུང་དང་ཞོ་དཀྲུགས་ཞུ། བར་མའི་དང་པོ་ཡུམ་ཆེན་སོང་འཚམས་ཞུ། འདིའི་གཉིས་པ་མི་འགྲོ འདིའི་རྗེས་ལ་ཡང་ཁྲུང་དང་ཞོ་དཀྲུགས་ཞུ། རྗེས་མའི་དང་པོ་བྱང་ནས་གཤེགས་པའི་རྣལ་འབྱོར་སོང་མཚམས་ཞུ། སྦྲུལ་ནག་འཁྱོག་འགྲོས་གྲུབ་འཕྲལ་གཉིས་པ་སྐོར་ཇ་ཞིག་དང་། ཁྲུང་སོགས་གོང་བཞིན་ཞུས་ལ་ཞལ་དཀར་ཐམས་ཅད་བསྡུ། སྒྲུབ་མཆོད་གྲོལ་ཁའི་དགྲ་བགེགས་གྲུབ་ཀྱི་འཆམ་སྦྱོང་སྔ་མ་ལ། རྔ་འཆམས་ལ་དབྱངས་འཁོར་དང་པོ་གཉིས་རེ་དང་། འཆམ་སྐོར་གཉིས་རེ་མཛད། རྡོ་རྗེ་ཕྱེད་འགྲོས་དང་རྐྱང་འགྲོས་གཉིས་དང་། རྒྱ་གྲམ་གཅིག་མཛད། གྲུབ་འཆམ་ལ་རྐྱང་འགྲོས་སོང་མཚམས་དགུག་གཞུག་ཚར་གཅིག་མཛད། དེར་རྗེས་འཐེང་རྐང་གི་ངང་ནས་པད་བསྐོར་དང་རྐྱང་འགྲོས་ཇི་ལྟར་རིགས་པ་མཛད་རྗེས། སེང་གེའི་བརྗིད་འཆམ་ནས། དྲེད་མོའི་རྒྱུག་འཆམ་བར་ཐེངས་གཉིས་རེ་མཛད། དེར་རྗེས་དགུག་གཞུག་མི་མཛད་ཆེམས་བརྡུངས་རྫོགས་ལ་གདབ་ཁའི་འཆམ་ཚར་གཅིག་མཛད། དེ་ནས་གདམ་ཚུལ་གཉིས་དང་། གདབ་ཁ་དྲུག་ཚིག་ཡས་མཐའ་མས་མཐའ་སྦྱར་བའི་ཡོངས་རྫོགས་མཛད། ཕྱི་ནང་གསང་བ་ཤླཽ་ཀ་གཅིག་ཡོངས་རྫོགས་མཛོད། འཆམ་སྦྱོང་རྗེས་མ་ལ་རྔ་འཆམ་གྱི་དབྱངས་འཁོར་རྗེས་མ་རེ་དང་། འཆམ་འཁོར་རེ་རེ་མཛད། རྡོ་རྗེ་གསུམ་ཚར་རེ་རེ་མཛད། གྲུབ་འཆམ་ལ་དགུག་གཞུག་གོང་བཞིན། སེང་གེའི་བརྗིད་འཆམ་ནས་བརྩམས་ཚར་རེ་རེ་མཛད། གདབ་ཚུལ་གཉིས་དང་། གདབ་ཁ་ཁྲོ་བོ་ཆེན་པོ་རྡོ་རྗེ་གསང་བ། རྡུངས་ཤིག་རྡོ་རྗེ་འབར་བའི་གཏུན། །སོགས་ཚིག་ཡས་མཐའ་མས་མཐའ་སྦྱར་བའི་གདབ་ཁ་གསུམ་པོ་མཛད། ཕྱི་ནང་གསང་བ་ཚིག་ཡས་མཐའ་མས་མཐའ་གཉིས་མཛད། ཇ་དང་པོ་སེང་གེའི་བརྗིད་འཆམ་སོང་མཚམས་ཞུ། གཉིས་པ་གདབ་ཚུལ་གཉིས་སོང་མཚམས་ཞུ། འཆམ་དངོས་གཞིའི་ཉིན་རྔ་འཆམ་ལ་དབྱངས་འཁོར་གསུམ་དང་། འཆམ་འཁོར་གསུམ་རེ་མཛད། རྡོ་རྗེ་ཕྱེད་འགྲོས་དང་རྐྱང་འགྲོས་གསུམ་རེ། རྒྱ་གྲམ་གཉིས་མཛད། གྲུབ་འཆམ་ལ་རྐྱང་འགྲོས་སོང་མཚམས་དགུག་གཞུག་ཚར་གསུམ། ཡང་རྐྱང་འགྲོས་དང་། སེང་གེའི་བརྗིད་འཆམ་ནས། དྲེད་མོའི་བར་ཚར་གསུམ་རེ་མཛད། དེར་རྗེས་དགུག་གཞུག་ཚར་གཅིག དེ་ནས་གདབ་ཚུལ་གཉིས་དང་། གདབ་ཁ་དྲུག ཕྱི་ནང་གསང་བ་རྣམས་ཡོངས་རྫོགས་མཛད་པ་ལ་འཆམ་ཇ་གསུམ་གྱི་སྔོན་མའི་དང་པོ། བླ་མ་རིག་འཛིན་དབྱངས་འཁོར་གསུམ་སོང་མཚམས་ཞུ། གཉིས་པ་རྒྱུད་གསུམ་མའི་དབྱངས་འཁོར་གཅིག་གཉིས་གང་རིགས་སོང་མཚམས་ཞུ། འདིའི་རྗེས་ལ་ཁྲུང་དང་ཞོ་དཀྲུགས་སོགས་ཞུ། ཇ་བར་མའི་དང་པོ་སེང་གེའི་བརྗིད་འཆམ་གཉིས་གསུམ་སོང་མཚམས་ཞུ། གཉིས་པ་སྤྱང་མོ་སོང་མཚམས་སམ། དྲེད་མོ་གཅིག་གཉིས་གང་རུང་སོང་མཚམས་ཞུ། རྗེས་མའི་དང་པོ་གདབ་ཚུལ་གཉིས་སོང་མཚམས་ཞུ། གཉིས་པ་ཕོ་ཉ་བྲན་དང་སོགས་གདབ་ཁ་གསུམ་སོང་མཚམས་ཞུ། གཉིས་པ་གཉིས་ཀྱི་རྗེས་ལ་ཁྲུང་སོགས་གོང་བཞིན་ཞུས་རྗེས་ཞལ་དཀར་ཐམས་ཅད་བསྡུ། དྲུག་འཆམ་ཀྱི་ཐོག་མའི་དགུག་གཞུག་གསུམ་སོང་ནས་འཐེང་རྐང་ནི་བཅམས། དེ་ནས་རྐྱང་འགྲོས་བསྐོར་གཅིག་དང་། སེང་གེའི་བརྗིད་འཆམས་ནས་སྤྱང་མོ་ཐུབ་འཆམས་དཔེ་བཞིན། སྤྱང་མོ་ལ་གཡས་ལོག་གཅིག གཡས་གཡོབ་པ་བཞི་དང་། མདུན་ལ་མཆོངས་རྒྱུག་བཞི་བརྡུངས་གཉིས་སོགས་འཆམ་དཔེ་བཞིན། གཡོན་འགྲེ། དྲེད་མོའི་རྒྱུག་འཆམ་ལ་གཡས་ལོག་གཡོན་ལོག་གསུམ། ཁྱི་ཉལ་སོང་ནས། ལག་གཡས་འཕྱར་ལ་དྲངས་བཟུང་ལ་གཡས་ནས་བསྐོར་ཞིང་དགུ་ལ་མདུན་དུ་ཕབ། གདབ་ཚུལ་ལ་གཡས་ལོག་གཅིག་དང་། ལག་གཡས་འཕྱར་ལ་དྲངས་བཟུང་ནས་བདུན་ལ་ཕབ་པ་སོགས་གཞན་ཐམས་ཅད་འཆམ་དཔེ་བཞིན་ནོ། །ཞེས་རྡོ་རྗེ་ཕུར་པའི་འཆམ་དཔེ་སྣང་བ་འགྱུར་ཐུབ་ཀྱི་བསྡུས་དོན་འཕྲིན་ལས་ཀུན་ཁྱབ་ལ་ཉེ་བར་མཁོ་བའི་ཡི་གེ་དོན་གཉེར་ཀུན་སྨོན་ཞེས་བྱ་བ་འདི་ཡང་། གྲུབ་པའི་དབང་ཕྱུག་འཇམ་དཔལ་དབང་པོའི་མཚན་ཅན་དང་། ཐམས་ཅད་མཁྱེན་པ་ཆོས་རྗེ་བསོད་ནམས་རྒྱལ་མཚན་གྱི་སྐུའི་རྣམ་པར་སྤྲུལ་པ་གདོན་མི་ཟ་བ་སྔགས་འཆང་གྲགས་པ་བློ་གྲོས། རིགས་ཀུན་གྱི་ཁྱབ་བདག་དྲུག་པ་རྡོ་རྗེ་སེམས་དཔའ་རྒྱལ་བ་མུས་པ་ཆེན་པོ་སངས་རྒྱས་རྒྱལ་མཚན། སྤྲུལ་པའི་སྐུ་སྤྱན་སྔ་རིན་པོ་ཆེ་ཀུན་དགའི་མཚན་ཅན་རྣམས་ཀྱི་ཞབས་སེན་རིན་པོ་ཆེ་དབང་གི་རྒྱལ་པོ་སྤྱི་བོའི་རྒྱན་དུ་བཀོད་པའི་འཁོན་གྱི་སྔགས་འཆང་ངག་དབང་ཀུན་དགའ་བསོད་ནམས་ཀྱིས་ས་སྐྱ་པའི་ཡབ་ཆོས་ལྷད་མེད་རྡོ་རྗེ་ཕུར་པའི་ཆོས་སྐོར་རྣམས་ལ་དང་འདོད་ཡིད་ཆེས་ཀྱི་དད་པ་བཅོས་མིན་ཡང་དང་ཡང་དུ་ཐོབ་པ་ལ་བརྟེན། སྔགས་འཆང་ཆོས་ཀྱི་རྒྱལ་པོས་མཛད་པའི་འཆམ་དཔེ་སྣང་བ་འགྱུར་ཐུབ་བཞུགས་ཤིན་ཏུ་ཆེས་ནས་དིང་སང་གི་གར་འཆམ་གྱི་སློབ་དཔོན་རྣམས་ཀྱི་མིག་གི་སྤྱོད་ཡུལ་དུ་མ་གྱུར་པ་ནས། འཆམ་སྣ་འགའ་ཞིག་གི་མིང་དོན་གྱི་ཆ་འགའ་ལ་རྒན་པོའི་ངག་རྒྱུན་འཁྲུལ་པའི་རྗེས་སུ་འབྲངས་ནས། འཆམ་དཔེ་སྣང་བ་འགྱུར་ཐུབ་དང་འགལ་བའི་སྣང་ལ་མ་ངེས་པ་དུ་མ་བྱུང་གི་དོགས་དང་། ལུགས་འདི་ལ་དོན་གཉེར་དང་ལྡན་པའི་བློ་གསལ་རྣམས་ལའང་ཕན་པའི་བསམ་པས་ཀུན་ནས་བསླངས་ཏེ། ཤིང་ཕོ་བྱི་བའི་ལོ་གྲོ་ཞུན་གྱི་ཟླ་བའི་དཀར་ཕྱོགས་རྫོགས་པ་དང་པོའི་ཚེས་ལ་དཔལ་ས་སྐྱའི་ཆོས་གྲྭ་ཆེན་པོ་ལྷ་ཆེན་རིག་འཛིན་ཕོ་བྲང་དུ་སྦྱར་བའི་ཡི་གེ་པ་ནི་མངྒ་ལའི་མིང་ཅན་གྱིས་བགྱིས་སོ། །འདི་སྦྱར་དགེ་བས་རྩ་བརྒྱུད་བླ་མ་དང་། །ཡི་དམ་ཞི་ཁྲོ་ཁྱད་པར་ཕུར་བུའི་ཚོགས། །དཀར་བདུད་ལྕམ་དྲལ་དམ་ཅན་བཅུ་གཉིས་པོ། །རབ་ཏུ་དགེས་པའི་འཛུམ་ཞལ་སྟོན་པར་ཤོག །སྔགས་འཆང་བདག་ཅག་དཔོན་སློབ་འཁོར་བཅས་ལ། །བསམ་ངན་སྦྱོར་རྩུབ་བྱེད་པའི་གདུག་པ་ཅན། །གང་ན་གནས་ཀྱང་རྗེ་བཙུན་ས་སྐྱ་པའི། །བཀའ་བསྲུང་རྣམས་ཀྱིས་མྱུར་དུ་ཚར་ཆོད་ཅིག །ཆོས་གྲྭ་ཆེན་པོ་དཔལ་ལྡན་ས་སྐྱ་ཡི། །ལུགས་གཉིས་དཔལ་འབྱོར་ཡར་ངོའི་ཟླ་བ་ལྟར། །འཕེལ་ཞིང་རྒྱས་ནས་བདག་ཅག་དཔོན་སློབ་ཀྱི། །འདི་ཕྱིའི་དོན་ཀུན་ཡིད་བཞིན་འགྲུབ་གྱུར་ཅིག། །།སརྦ་མངྒ་ལྃ།། །། ༈ མཁན་ཆེན་ཨ་པད་རིན་པོ་ཆེའི་དགོངས་བཞེད་ལྟར་གུ་རུས་ཞབས་ཞུ་བགྱིས་པའོ།།

ཨ་མྱེས་ཞབས།
རྡོ་རྗེ་ཕུར་པའི་འཆམ་དཔེ་སྣང་བ་འགྱུར་ཐུབ་ཀྱི་བསྡུས་དོན།

:GyatonRare Texts of